Genansøgning til Engagementspuljen

**1.** **Formål og relevans (vores omverden)**

Konflikter skaber stadig flere flygtninge, og med voksende klimaforandringer tvinges endnu flere mennesker på flugt. I alt er mere end 70 millioner mennesker på flugt fra deres oprindelige bopæl og mere end halvdelen er børn. Alligevel er der de sidste år kommet færre flygtninge til Europa og Danmark”. Dermed er flygtninge rykket fra mediernes forsider til mindre prominente pladser, hvor flest spaltemilimeter bruges på at diskutere, hvorledes man kan undgå, at flygtninge når ind i Europa.

Nedgangen i antal af flygtninge til EU og i særdeleshed til Danmark skyldes, at skiftende regeringer har valgt at gøre en indsats for at hindre flygtningene i at nå til Europa. F.eks. ved at betale til lande som Tyrkiet og Libyen for at holde på flygtningene og yderligere er der politiske planer om at oprette en asylbehandling uden for Europa, så ingen flygtninge kan nå frem til Danmark og søge asyl.

I Flygtningebørn.dk ser vi det som vores vigtigste opgave at informere og engagere den danske befolkning, primært danske unge, i flygtninges situation og vilkår på globalt plan. Vi mener det er essentielt, at den danske befolkning bliver oplyst og engageret på et reelt grundlag om de problemstillinger ift. flygtninge og migranter, som vi står overfor som borgere i verden. Et oplyst grundlag kan være grobunden til, at borgere gennemfører forandringer.

Vores mål med aktiviteterne er, at unge danskere kommer i direkte dialog med unge flygtninge og at de unge flygtninge kommer i kontakt med unge danskere, der gennem Flygtningebørn.dk vil oplyse om deres baggrund som et oplæg til handling. Aktiviteterne vil gøre de unge i stand til at tage del i den offentlige debat herhjemme på et informeret grundlag og henvende sig til deres folkevalgte repræsentanter f.eks.op til efterårets kommunalvalg. Informationer i medierne har allerede inspireret danskere til at motivere nogle kommuner, til at ville tage imod flygtninge fra de græske øer. Vi tror på at direkte dialog med unge flygtninge via online aktiviteter yderligere kan engagere unge til at handle og bruge deres demokratiske stemme

**Bæredygtighed og social uretfærdighed**

Ifølge Menneskerettighederne artikel 14, har alle mennesker på flugt ret til at søge og få tilstået asyl, når forfulgt. Herudover har 145 FN-lande underskrevet flygtningekonventionen fra 1951.

Det er ikke kun vilkårene for folk, der søger om asyl ifølge konventionerne, som vi arbejder med. Vi er også engagerede i at arbejde med og for børn, der må immigrere på grund af klimaforandringer. Et overforbrug af CO2 i overvejende I-lande skaber tørke og oversvømmelser i det Globale Syd, hvilket har skabt grobund for fremtidens flygtningestrømme mod vores del af verden. Når dette sker, samtidig med at mulighederne for at søge asyl i EU og Danmark mindskes væsentligt, bliver den sociale uretfærdighed på globalt plan tydelig (jævnfør verdensmål 10).

**2.** **Den ansøgende organisation og andre organisationer/aktører (vores udgangspunkt)**

Flygtningebørn.dk (<https://xn--flygtningebrn-lnb.dk/>) blev skabt som en undervisningsplatform i 2016. Gennem audiovisuelle indslag og undervisningsvejledninger, har Flygtningebørn.dk nået ud til skoler over hele landet og været referencepunkt for undervisning om flygtningebørn i Danmark og globalt.

Vi arbejder på flere planer og med forskellige medier:

1. Udstillinger og debatter på rådhuse, biblioteker, biografer, skoler

2. Direkte interaktivt undervisningsmateriale i øjenhøjde f.eks spørgsmål og svar på video mellem danske unge og unge i flygtningelejre i nærområderne. Eksempel:<https://vimeo.com/438526430>

password: flygtningebørn

3. Arbejder med lokale enkeltpersoner og organisationer i ulande

4. Engagement af børn og unge både i Danmark og i nærområderne

5. Børn interviewer beslutningstagere i Danmark om Klimaflygtninge i samarbejde med Børneavisen

I september 2020 er Flygtningebørn.dk blevet registreret som en selvstændig forening med en bestyrelse og vedtægter. Flygtningebørn.dk’s formål er ifølge vedtægterne: at udbrede kendskabet til flygtningebørns forhold globalt og i Danmark.

Vi har fokus på tre grupper flygtningebørn:

1. Børn, der er flygtet og nået til Danmark, hvor de alene eller sammen med deres forældre prøver at bygge en tilværelse op

2. Børn, der er flygtninge i nærområderne, hvor Flygtningebørn.dk dels oplyser om flygtningebørnenes vilkår, men også vil sende danske frivillige til at hjælpe flygtninge på f.eks Samos og Lesbos

3. Børn, der er tvunget til at immigrere på grund af klimaforandringer

Vi har hidtil næsten udelukkende været en oplysnings- og undervisningsplatform med indhold, som er brugt af organisationer, skoler, undervisningsinstitutioner, politikere mm. Siden vi er blevet en civilsamfundsorganisation, er vores strategi at gå skridtet videre og engagere unge i arbejdet for at forbedre forholdene for flygtningebørn i verden gennem lokale organisationer og vores frivillige.

Vores holdning er - som det også fremgår af engagementspyramiden - at den, der får mulighed for at handle og være i direkte interaktion, sidenhen bliver den som kan motivere andre og arbejde aktivt for forandringer. Gennem det beskrevne frivillige arbejde (se punkt 3) vil vi dermed skabe direkte handling og mulighed for et fællesskab på tværs af grænser og forskelle.

**Partnere i indsatsen:**

Hovedpartneren i indsatsen er organisationen **Movement on The Ground**,<https://movementontheground.com/> som med tilladelse fra den græske regering bygger flygtningelejre på Lesbos og Samos samt tager sig af uledsagede flygtningebørn i Athen. Vi har aftale med Movement on The Ground om at sende frivillige til de græske øer og her arbejde med flygtninge for at uddele tøj, bygge sanitet, undervise flygtninge i engelsk mv. Flygtningebørn.dk vil samle penge ind til Movement On The Grounds arbejde og vil i samarbejde med organisationen sende unge danskere afsted til at arbejde frivilligt og vende tilbage til Danmark og fortælle om arbejdet. MOTG vil lede arbejdet for de unge på de græske øer og sørger for sikkerhed og kontakt med de græske myndigheder.

Herudover arbejder vi med følgende lokale organisationer:

**Stand By Me Lesvos https://standbymelesvos.gr/**, som er en lokal organisation på Lesbos, der består af ressourcestærke flygtninge og migranter fra den nye Moria lejr og internationale frivillige, der hjælper med koordinering af nødhjælp og undervisning af flygtningene på øen. Vi vil være i jævnlig kontakt med disse flygtninge i Stand By Me Lesvos og tilpasse aktiviteter efter deres rådgivning og medvirken. Forhindrer Corona os fra at rejse til de græske øer i foråret, vil vi arbejde direkte gennem partneren Stand By Me Lesvos i online sessions, hvor vi gennemfører grundig forberedelse online sammen forud for sessionerne

**Tiny Hand https://tinyhand.net/** laver oplysningsarbejde til internationale medier og NGOer om børn i krigszoner og har medarbejdere i Yemen, Marokko, Syrien, Jordan, Libyen, Afghanistan. Som Flygtningebørn.dk står de for beretninger i børnehøjde om børn og unge i verdens flygtningelejre. Vi vil i denne kontekst få baggrundsmateriale fra Tiny Hand fra de områder, som flygtningene på de græske øer kommer fra.

Disse partnere bidrager med henholdsvis dokumentation om børn på flugt fra krigsområder samt direkte forbindelse til unge ressourcestærke flygtninge på Lesbos og Samos (jævnfør verdensmål 17).

I Danmark:

Vi arbejder med en række Folkeskoler som benytter vores materialer og muligheder for interaktiv undervisning herunder Åben Skole initiativet i Københavns kommune for eksterne læringsinitiativer.

Vi har været i kontakt med Højskoler herunder Vallekilde, Krogerup og Odder Højskoler som partnere for initiativet på Højskoleniveau

Vi arbejder også med Ålborg Universitet og deres Global Refugee Study, hvor elever og lektorer bidrager med data og arbejder på et projekt for at understøtte Flygtningebørn.dks målsætning om dialog mellem danske unge og unge flygtninge på de græske øer).

**4.** **Selve indsatsen (vores indsats)**

Vores indsats, som vi søger engagementspuljen om, er bygget op om arrangementer for Folkeskoler og Højskoler, hvor danske unge er i dialog med unge flygtninge enten som frivillige på de græske øer eller gennem streamede møder på video.

Som udgangspunkt holdes alle arrangementer fra maj 2021 fysisk på henholdsvis tre københavnske folkeskoler og tre højskoler. Såfremt COVID-19 fortsat begrænser mulighederne for fysiske arrangementer, vil arrangementerne blive omsat til at foregå online og der vil være budget til flere arrangementer. For alle målgrupper vil situationen med COVID-19 i 2021 uanset, være afgørende for hvor mange mennesker vi kan nå ud til pr. oplæg. Vi regner med at det minimum vil være muligt at holde oplæg for 25 unge ad gangen og i bedste fald, op mod 500 mennesker. På skolerne vil det være muligt at holde oplæg for 1-2 årgange ad gangen (100-300 elever). Herudover live-streames alle arrangementerne på Flygtningebørn.dk’s sociale medier.

Det betyder, at vi kan gennemføre aktiviteterne uanset om Covid 19 fører til lockdown eller ej. Hvis der er Lockdown vil vi holde arrangementerne med enkeltklasser online efter aftale med skolerne.

**Overordnet mål med aktiviteterne:**

Med udgangspunkt i dokumentation i film, samt personlige fortællinger, trækkes fokus fra det politiske aspekt ift. flygtningesituationen i Danmark og i verden. I stedet lægges fokus på menneskelige fortællinger, der skaber nærværende dialog mellem borgere, med eller uden flygtningebaggrund og inspirerer de deltagende til direkte handling.

Samtidig vil den direkte dialog for danske unge med flygtninge vise, at flygtningene ikke blot er udsatte tavse ofre, men rent faktisk i mange tilfælde ressourcestærke individer med resiliens, der kan forklare baggrunden for deres livsfarlige rejser og ved at give dem en stemme, er vi med til at nuancere debatten og skabe en fælles følelse frem for et “dem og os”

**Aktivitetsbeskrivelse:**

Alle arrangementerne tager udgangspunkt i følgende model for oplæg og inddragelse af publikum, som i alt vil vare ca. to timer:

1. Situation for flygtninge og især unge flygtninge globalt introduceres af medlemmer i Flygtningebørn.dk. Der vises små dokumentarer fra Flygtningebørn.dk, Tiny Hands og Stand By Me Lesvos om børn og unge på flugt fra konflikt- og krigsområder; hhv. Syrien og Afghanistan (filmene varer ca. fem min.). Filmene kombineres med et kort oplæg/historiefortælling fra den herboende kurdiske flygtning Rula Aasad, som deler sin oplevelse om at have været på flugt gennem Lesbos, hvorfor og hvordan hun kom til Danmark.

2. Der oprettes en direkte live-transmission (Facebook live eller Instagram) for at have dialog om forholdene i flygtningelejrene på Samos og Lesbos, med tilsammen mere end 20.000 asylsøgere, for at bringe aktualitet og nærhed ind i arrangementet.

Vores unge frivillige på stedet sætter streaming forbindelse op og skaber forbindelse til unge flygtninge, og giver publikum mulighed for at stille spørgsmål og gå i dialog om dagligdagen og udfordringer i lejren. Dialogen vil skabes med alderssvarende flygtninge afhængig af målgruppen i Danmark; der skabes dialog med børn når der holdes oplæg i folkeskolen, med unge når der holdes oplæg på højskoler. En af de medvirkende er fx pigen Diva fra Afghanistan, som på trods af sine kun 12 år, i dag er engelsklærer gennem Stand by Me Lesvos for andre flygtninge

3. Efter endt live-transmission flytter en moderator samtalen til at publikum inddrages i dialogen, om hvordan og hvad vi som borgere i Danmark og verden kan gøre for at tage ansvar, ændre og påvirke den nuværende og fremtidige flygtningesituation. Dialogen vil være konkret og løsningsorienteret: hvad kan du gøre?, hvordan gør du det? med hvem og hvordan ved du om det betyder ændringer?

4. De unge opfordres til at blive medlem af Flygtningebørn.dk,hvis de ønsker at støtte eller at være med til at informere om forholdene for flygtningebørn i verden. Men vi vil også gennemgå, hvad unge i dag kan gøre for dels at samle tøj, lærebøger, penge ind til flygtningene på de græske øer, hvordan man kan bruge medier, læserbreve, sociale medier til at påvirke beslutningstagere, hvilket som beskrevet ovenfor er særlig relevant i et år med kommunalvalg.

5. De unge, der er vendt hjem fra ophold som frivillige vil fortsætte i Flygtningebørn.dk og bl.a. tage på skoler og institutioner for at påvirke befolkningsgrupper og beslutningstagere i Flygtningebørns fortsatte aktiviteter

Med den beskrevne indsats vil vi kunne aktivere danske unge til at bevæge sig op ad engagementspyramiden. Vi ønsker med indsatsen at beretningerne fra flygtningeområder samt fra herboende flygtninge, bliver et oplæg til handling for de fremmødte i salen og for dem foran skærmene, der følger med via streaming. De vil få mulighed for at engagere sig virtuelt i problemstillinger og være i konkret dialog med unge flygtninge, samt direkte bidrage som frivillige.

Vi har desuden fået en opgave sammen med organisationen Movement On The Ground om at fundraise 10 – 15.000 euro til at skaffe overnatningsmuligheder og hjælp til aktiviteter for unge flygtninge og flygtningefamilier på Samos samt bidrage til, i samarbejde med Stand By Me Lesvos, at støtte undervisning og affaldssortering i lejrene. Eleverne i folkeskoleklasser, på højskoler og i gymnasieklasser kan være med til at samle midler ind, samt gå i dialog med de unge flygtninge om at planlægge aktiviteter sammen med dem og løse opgaver i lejrene. Herigennem vil de danske unge ikke blot høre om vilkårene for de unge flygtninge, men blive direkte involveret i løsningsmodeller og i selv at kunne forholde sig til løsningsmodeller.

**Målgrupper:**

Vores målgrupper er unge, som vi har delt op i tre grupper: Frivillige der udsendes til de græske øer, højskole elever og folkeskoleelever

**Frivillige**

En væsentlig del af de søgte midler skal gå til at betale rejse og ophold for unge frivillige danskere, som vi ønsker at sende til de græske øer.

Som frivillige vil vi rekruttere unge danskere (min. 21 år gamle), som kan sendes afsted som frivillige på Samos og Lesbos i en periode på min. to måneder. Opholdet arrangeres gennem MOTG som har mangeårig erfaring med at arbejde med internationale frivillige på de græske øer. Vi vil foretage en grundig risikovurdering forud for hver udsendelse.

Via vores portal og på sociale medier vil vi rekruttere de frivillige, som alle skal have relevante uddannelser eller erfaringer, som vores lokale partnere har udtrykt behov for (fx: psykologstuderende, sundhedsuddannede, journalister, læger, engelsklærere, håndværkere mm.)

De frivillige skal dels udføre arbejde sammen med Movement on The Ground og med ressourcestærke flygtninge, men de skal også være ambassadører for Flygtningebørn.dk og kunne arrangere dialogsessionerne sammen med flygtningene med direkte sending til Danmark via Instagram eller Facebook Live.

Efterfølgende når de frivillige kommer hjem vil de være ressourcepersoner for Flygtningebørn.dk og hverve nye medlemmer samt kunne fortælle om flygtninges forhold, baggrund og ønsker til medier, skoler, politikere og på biblioteker og højskoler.

**Højskoleelever:**

Gennem arrangementerne får eleverne mulighed for at reflektere og tage stilling til begreber som menneskerettigheder og kulturel mangfoldighed – heriblandt forskellige perspektiver på demokrati, religion og tilhørsforhold.(verdensmål 16) Eleverne styrkes således i at kunne påtage sig en aktiv rolle i mødet med, og løsningen af globale udfordringer og til at kunne bidrage aktivt til både folkelig opbakning, forankring og deltagelse omkring initiativer som understøtter og tager ansvar for den nuværende og fremtidige flygtningesituation.

Med udgangspunkt i Engagementspyramiden, er det vores erfaring at mange danske højskoleelever i dag befinder sig udenfor eller på nederste niveau, når det gælder engagement i flygtningeproblematikken. Stoppet for flygtninge til Danmark har yderligere forstærket denne tendens (ude af øje - ude af sind

Gennem bidrag og skildringer, er det vores påstand, at det er muligt at nå højskolegenerationen med tætte vedkommende beretninger i øjenhøjde og dermed få dem til enten at flytte sig ind på de første niveauer af Engagementspyramiden, eller til decideret at gå til punkt tre eller fire og tilslutte sig eller bidrage med støtte. Vores tidligere erfaringer med denne målgruppe viser at de fleste unge kan gøres bevidste, om de udfordringer unge borgere på flugt står overfor. Det sidste folketingsvalg i Danmark viste fx. at klimaforandringerne kunne få unge borgere til at engagere sig i at skabe social retfærdighed og bæredygtig udvikling som reaktion på klimaforandringerne.

**Elever fra Folkeskolernes udskolingsklasser:**

Vi arbejder med programmet Åben Skole i Københavns kommune, som er et tilbud til folkeskolelærere om at melde sig til anderledes og mere involverende undervisningstiltag.

Her tager Flygtningebørns.dks medlemmer ud til klasserne (eller online via Zoom) og holder oplæg om flygtningesituationen i et givet land, hvorefter eleverne på video kan stille spørgsmål til børn i flygtningelejre. Spørgsmålene bliver herefter stillet i flygtningelejrene, hvorefter spørgsmål og svar klippes sammen og lægges op på vores platform. Vi har fået rigtig god feedback på dette tiltag fra både lærere og elever (vedlægges). Forløb i folkeskolen skaber ikke kun oplysning for børnene, men gør også at børnene tager oplevelserne med hjem, hvor de videregiver deres erfaringer med deres forældre.

Efter aftale med de enkelte institutioner, modtager alle deltagende lærere forinden materiale fra Flygtningebørn.dk til at bruge i undervisningen.

Materialet kan være en gennemgang af de problemer, som flygtningene i flygtningelejrene står over for (F.eks. hvordan leder vi vand i den våde tid uden om telte, hvordan aktiverer vi børnene i lejren og hvordan kan vi sortere affald, hvordan får vi undervisningsmateriale frem til flygtningebørnene, hvordan forbedres samarbejde mellem flygtninge og lokalbeboere). På denne måde engageres eleverne i et længerevarende forløb, hvor de ikke kun fortsat diskuterer og reflekterer over problematikkerne med den nuværende og fremtidige flygtningesituation globalt, men også får direkte problemstillinger præsenteret på mikroplan, som de kan identificere sig med og være med til at løse.

**Hvordan indsatsen øger mulighederne for at målgruppen/målgrupperne kan deltage, handle og finde fælles løsninger for en mere bæredygtig verden:**

De udsendte frivillige vil arbejde direkte i aktiviteter som udlevering af tøj fra genbrug, gravning og planering af terræn til flygtninge telte, affaldssortering, sanitet, engelsk- undervisning til unge flygtninge. Herudover vil de ved endt ophold fungere som ambassadører for Flygtningebørn.dk

Mulighederne for aktiv handling sammen med Flygtningebørn.dk er herefter:

1. Lærere i både Folkeskolen, gymnasier og højskoler får materialer og muligheder for at arbejde med aktuelle problemstillinger fra de flygtningelejre som Flygtningebørn.dk og vore partnere er engageret i.

2. Unge flygtninge i Danmark vil fortælle om deres rejse til Danmark og sætte den i perspektiv med deres liv i Danmark i dag

3. Deltagere kan melde sig ind i Flygtningebørn.dk og ytre sig i den offentlige debat og derigennem fortsætte aktiviteterne med at skabe opmærksomhed om forholdene for flygtninge i Danmark og globalt (vi har tidligere set dette med eksempler som tilbud om at tage mod børn fra Moria-lejren, diskussion om kvoteflygtninge mv.).

4. Unge kan blive frivillige udsendte, som kan hjælpe vore partnere i arbejdet med flygtningebørn på f.eks. de græske øer, og siden blive ambassadører, dvs. foredragsholdere og fortællere i klasser, når de vender hjem fra ophold.

5. Folkeskoleelever kan være i dialog med deres forældre og bidrage med anden hånds beretninger efter mødet med flygtninge via streaming og sammen kan de engagere sig lokalt i støtte til flygtningebørn

6. Højskoler kan engagere sig og arrangere støtte events samt sammen med Flygtningebørn.dk lave oplysningskampagner og støttearrangementer

**Erfaringsopsamling under og efter indsatsen:**

Vi vil løbende dokumentere de aktiviteter vi udfører i flygtningelejre samt modtage rapporter fra vore lokale partnere om aktiviteter under arrangementerne, både i lyd, film og tekst.

Samtidig arbejder vi med et sæt Key Performance Indikatorer for Flygtningebørn.dk, som engagement initiativerne vil hjælpe os til at opnå:

1. Vi ønsker medlemstallet i Flygtningebørn øget med minimum 100 procent i 2021

2. Vi ønsker at mindst fire gange så mange som vi reelt kan sende afsted melder sig som frivillige

3. Vi ønsker at trafikken på vores sociale medier minimum går op med 50% i 2021

4. Vi ønsker, at vores initiativ om frivillige bliver omtalt i minimum fire medier på lokalt eller nationalt plan.

5. Vi ønsker at mindst ti institutioner som biblioteker, højskoler eller efterskoler vil tage mod og lave arrangementer med vores hjemvendte frivillige, der vil fungere som ”ambassadører” for Flygtningebørn.dk og engagere tilhørere og skabe nye medlemmer

Sammen med Global Refugee Study på Ålborg Universitet, vil vi samle resultaterne fra denne monitorering og evaluering og bruge den i vores arbejde videre

**Nuancering og konstruktivitet:**

Indsatsen tager udgangspunkt i dokumentationen af livet som flygtningebarn, som vi har produceret gennem de sidste fem år. Med midlerne fra Engagementspuljen vil vi udvide med muligheden for at unge danskere kan opfordres til direkte handling. Vi bidrager med levende møder og skaber et rum hvor fakta om flygtninge formidles i samspil med muligheden for at stille spørgsmål, gå i dialog og aktivt bidrage til den nuværende situation. Publikum opnår på denne måde et afsæt for at handle og for at få en direkte forståelse for de problemstillinger verden står overfor med et voksende antal flygtninge på globalt plan.

Vi bestræber os på at gå ind i situationer og handlinger som de opleves af flygtninge og med et klart fokus på resiliens og handlemuligheder.

**Inddragelse af stemmer fra udviklingslande:**

Hele indsatsen benytter sig af stemmer og handlinger fra udviklingslandene. Vi bringer film og beretninger fra brændpunkter i verden, hvor mennesker har måttet flygte til, og vi giver disse mennesker mulighed for at udtrykke sig og fortælle om deres tilværelse

**Inddragelse af nye metoder og samarbejder:**

Vi arbejder med interaktivitet og forsøger at bryde med den traditionelle medieform i Danmark.

Dette gør vi ved at bruge lokale fotografer samt ved at transmittere direkte via sociale medier.

Handleplan:

|  |  |
| --- | --- |
| Marts/april | * Rekruttering af Frivillige til at rejse til de græske øer * Aftaler med de relevante skoler og biblioteker |
| Maj | * Første hold frivillige tager afsted * Første to arrangementer med direkte omstilling til de græske øer via Facebook eller Instagram |
| Juni | * Yderligere to arrangementer afholdes med de to frivillige som repræsentanter |
| Juli | * Evaluering af første del og tilretning af aktiviteter |
| August | * Andet hold med to frivillige tager afsted * De sidste to arrangementer afholdes |
| September | * Rapportering |

**Aktiviteter hvis Covid 19 fortsat medfører Lockdown**

Som beskrevet ovenfor vil aktiviteterne fortsat kunne gennemføres på trods af en fortsat lockdown.

I tilfælde af fortsat Lockdown vil vi arbejde online med hele programmet. Eftersom skolerne fortsætter online, vil vi opskalere aktiviteterne for gymnasier og folkeskoler med flere forløb og med direkte kontakt til partnerne, som allerede nu er på de græske øer og i så fald vil overtage den rolle, som vi havde tænkt at Flygtningebørn.dks frivillige skulle have.

Vi kan stadig etablere Zoom møder for unge danskere med flygtninge og organisationer på Lesbos og Samos

Budgetmæssigt kan vi have flere arrangementer online. Midlerne vil i så fald blive brugt i højere grad på tilvirkning af materialer som videoer og hjælpepakker efter at vi har sendt revideret budget til puljen.

**4.** **Supplerende finansiering**

Der indgår ikke direkte supplerende finansiering i indsatsen som understøtter de konkrete aktiviteter, men Flygtningebørn.dk har produceret en del materiale og ressourcer forud for denne indsats, som vil blive brugt og som er finansieret af henholdsvis Danida, Det Danske Filminstitut, Undervisningsministeriet og Egmont.

På vegne af Flygtningebørn.dk indgår følgende, som en del af indsatsen:

- Flygtningebørn er blevet interviewet og portrætteret af lokale fotografer og journalister. Disse film udgør baggrunden for de oplæg vi ønsker at holde, for at engagere danskere borgere i flygtningeproblematikken. Filmene er produceret med støtte fra Danida på 400.000 kr. i produktionsomkostninger, samt 250.000 kr. for produktion af tilhørende undervisningsmateriale. Produktion af undervisningsmateriale og undervisningsportalen flygtningebørn.dk, som blev støttet af Egmont Fonden, DR, DFI og Undervisningsministeriet med en samlet finansiering på 3,6 millioner kroner.